1°PARTE

Darriri a la finestra
l'ummira di sta vesti niura
picca s'affaccia...
quannu coddra stu suli
darriri a sta vaneddra?
Aspittu ca ddru vicchiu zappuni
ca nun lassa mai la terra,
s'arricampa..
e cu iddru macari na carizza d'amuri,
spirata, vuluta ..
ca la stanchizza cummoglia troppi voti,
e troppi voti sti lacrimi dulurusi,
lassanu iri la malinconia di na vita mancata..
pinsiri scunsulati
sulitudini amara
di n'anima viva
ca parlari... nun po'.

2°PARTE

ma sti mani li vidi?
Su mani di mulu, mani di duluri
mani ca paci unn'hannu vistu, e mancu amuri..
mani arrapacciusi di tiampu, di terra sicca,
di suli, di frumintu..
carizzi sti mani unn'hannu canusciutu
e lu tiampu pi assaggiari zuccaru ci manca..
taliali st'ucchi..
ca chini di lacrimi asciutti e sangu quagliatu
cu devozioni,
si vulginu a sta terra
amata e maliditta,
ca nn'ha datu caluri, e nn'ha livatu la vita.
E la strata pi lu vistitu buanu,
li sordi, lu putiri..
nna sta terra è sulu una!
E cc'è puzza di guerra..
cc'è puzza di silenziu..
trimu pi lu scantu, e m'ha calari.

3°PARTE

cori di petra, cori d'amata,
mani di cira n'capu a ssa testa
russa di sangu, calla di suli..
lu sinti stu pittu ca scoppia d'amuri?
È n'capu a stu pittu ca t'arriparari
è mmizzu a st'amuri ca tu t'ha spugari!
Sta terra spurtunata nn'accupa,
nn'ammazza, nni leva lu cori...
ma è terra nostra, e sula, nun l'amma lassari!
'u sinti stu sciauru di vinu, d'ulivi, d'aranci..
sinti sti canti di genti
ca li vigni e li lavura inchinu di suli?!
Sta Sicilia nostra unn è fami,
unn è guerra
unn è silenziu..
sta Sicilia nostra è sulu amuri!

4°PARTE

avvicinati a mia, cori di donna
ca su li biddrizzi tua
ca lu sciauru e la musica
arrigalanu a sta terra!
Abbrazzami e abbrazzami ancora,
tu, cori di donna, cori di matri,
ca la fami e la stanchizza
sa ammucciari..
cori d'amata, cori di meli,
ca sutta stu niuru du lusciu a sta casa..
forza, spiranza, vita
camina cu mia pi ssa strata disulata e st'erba sicca.
Stringimi sti mani, dunaci caluri,
ca sta peddri mia scantu unni voli,
sulu amuri.

 Antonella Provenzano